
ŠAKIŲ RAJONO SAVIVALDYBĖ
TARYBOS POSĖDŽIO 
PROTOKOLAS

2015-06-10 Nr. Tp-4
Šakiai


Posėdis įvyko 2015-06-10 1000-1100 val.

Posėdžio pirmininkas Juozas Bertašius.


Posėdžio sekretorė Inga Kanapeckienė.


Į rajono tarybą išrinkti 25 nariai (kvorumas – 13), posėdžio pradžioje dalyvauja 22 rajono savivaldybės tarybos nariai (registravimo žiniaraštis pridedamas, 1 priedas). 


Svarstant atitinkamus klausimus, dalyvauja svečiai ir kviestieji asmenys (sąrašas pridedamas, 2 priedas).


Juozas Bertašius pristatė, jog darbotvarkėje yra pateiktas 1 klausimas „Dėl įpareigojimo rajono savivaldybės administracijos direktoriui“. Vienas sprendimo projekto variantas buvo pateiktas kartu su darbotvarkę, tarybos veiklos reglamento nustatyta tvarka, tačiau šiandien po ilgų diskusijų koalicijos posėdyje teikiamas pakeistas sprendimo projektas, kurį siūlau svarstyti.   

NUSPRĘSTA. Patvirtinti posėdžio darbotvarkę. 

BALSAVO: „už“ – 22 (vienbalsiai).
 
DARBOTVARKĖ:


1. Dėl įpareigojimo rajono savivaldybės administracijos direktoriui. 

1. SVARSTYTA. Įpareigojimo rajono savivaldybės administracijos direktoriui klausimas. 


Pranešėja Jūratė Šneideraitienė, Bendrojo skyriaus vyriausioji specialistė. Tarybos nariams išdalintas naujos redakcijos sprendimo projektas, kuriuo rajono savivaldybės administracijos direktorius įpareigojamas pervesti Kukarskės globos namams 110056 Eur skolai padengti bei įvertinti pagal 2014 m. spalio 30 d. darbų rangos sutartį atliktų darbų kiekius, kainas ir jų pagrįstumą.  

NUSPRĘSTA. Pritarti sprendimo projektui (sprendimas Nr. T-91).


BALSAVO: „už“ – 22 (vienbalsiai).

***


Vincas Pulokas tarybos nariams perskaitė pareiškimą (pridedama). 


Visą šį laiką kalbama apie pinigus, apie sukčiavimą ir t.t., tačiau niekas nekalba apie tai, kokia yra daroma žala žmonėms dirbantiems Kukarskės globos namuose. Kokia žala daroma mano sveikatai. Aš esu patyręs 2 širdies operacijas, vaikštau su stimuliatoriumi, vartoju vaistus ir kasdien jaučiu širdies ritmo sutrikimus. Keturis mėnesius vaikščiojau per kabinetus ištiesęs ranką, tačiau iš manęs buvo tyčiojamasi. Jeigu aš klausiu mero, kodėl taip vyksta, man atsakoma, kad palauk kol bus naujas direktorius tada viską staigiai išspręsime. Kai klausiu Ūkio skyriaus vedėjo kodėl taip yra, jis man atsako, jog jis čia tik mažas sraigtelis šitame mechanizme. Kodėl taip vyksta? Kodėl niekas šiandien neįkainuoja Kukarskės globos namų darbuotojų patiriamo streso, kai žmonės bauginami, jog jie neteks darbo. Ar tai yra žmogiška?!


Juozas Bertašius. Reaguodama į Jūsų prašymą rajono savivaldybės taryba numatė pinigus. Prašau įvardinti žmonių pavardes, kas baugino Kukarskės globos namų darbuotojus, jog jie gali būti atleisti?


Vincas Pulokas. Salėje yra Kukarskės globos namų darbuotojos paklauskime jų. 


 Birutė Lukošienė. Baugino laikraščių antraštės. 

Juozas Bertašius. Aš Jūsų prašiau, kad Jūs atliktumėte darbus. Taip pat prašiau, kad palauktumėte kol bus patvirtintas biudžetas ir numatytos lėšos. Su tuo Jūs sutikote. 


Juozas Puodžiukaitis. Kai Kukarskės globos namuose vyko pasitarimas su verslininkais aš jame nedalyvavau. Kai Kukarskės globos namų direktorė kreipėsi dėl licenzijos pasikviečiau Ūkio skyriaus vedėją Kęstutį Kuncaitį bei architektą Antaną Grigaitį ir kartu aptarėme kokį reikia parengti projektą. Kai buvo parengtas projektas buvo įvertinta sąmata. Kreipėmės į rajono savivaldybės tarybą, kad ši skirtų lėšų. Taryba licenzijai gauti lėšų skyrė.   


Vincas Pulokas. Jūs kalbate apie pirminį variantą, tačiau nieko nekalbate kas vyko toliau. Tame susirinkime dalyvavo nemažai asmenų, kurie ir dabar sėdi čia salėje ir buvo priimtas sprendimas toliau vykdyti darbus. Kadangi neužteko lėšų, kuriuos gavo Kukarskės globos namų direktorė (380 tūkst. Lt) meras prašė, kad darbus vykdytume toliau ir šių metų biudžete buvo numatyta 100 tūkst. Lt. 

Juozas Bertašius. Savivaldybės tarybai, man ir administracijai rūpėjo, kad Kukarskės globos namai gautų licenziją. Kukarskės globos namų direktorė pirmam etapui pinigų neprašė, o antram etapui, kiek žinau, pinigų direktorė ieškojo pati. 


Eglė Dragūnaitytė. Tikrai ne spauda baugina žmones ir ne laikraščio antraštės. Žmones baugina sukurta neeilinė situacija. 

***

Mindaugas Tarnauskas. Ar posėdyje dalyvauja administracijos direktoriaus pavaduotoja?


Juozas Bertašius. Posėdyje pavaduotoja nedalyvauja. 


Mindaugas Tarnauskas. Kadangi rajono savivaldybės administracijos direktoriaus pavaduotoja posėdyje nedalyvauja, nors pagal pareigybės aprašymą ji tai turėtų daryti, klausiu mero, kas bus daroma su UAB „Šakių vandenys“ direktoriumi? Ar bus teikiamas sprendimo projektas dėl jo atleidimo iš užimamų pareigų? 


Juozas Bertašius. UAB „Šakių vandenys“ problemas sprendžia rajono savivaldybės administracijos direktorius. Tai yra jo kompetencija. Konkrečius atsakymus galėsite gauti komitetų posėdžių metu. 

***


Martinas Eimutis. Rajono savivaldybės administracijos direktoriui pateiksime paklausimą, kuriame prašome pateikti Šakių miesto skvero darbų sąmatą ir visus su skvero rekonstrukcija susijusius viešųjų pirkimų dokumentus, kuriuos per nustatytą terminą turėtų pateikti Kontrolės komitetui. 


Juozas Bertašius. Viešųjų pirkimų informacija yra atvira, kurią manau, jog gausite. 

Posėdžio pirmininkas




Juozas Bertašius

Posėdžio sekretorė




Inga Kanapeckienė

